Ayatüshi Jesús aashajaain namaa na nikirajüinkana sünain nümüin namüin:
“Nnojo mojuin jaaꞌin.
Anakaja ayatüle jia sünain jünoujain nünain Maleiwa maaꞌaya aka tanaꞌinya.
Chaa eere kepiain chi Tashikai,
wainma maꞌi paü.
Oꞌuneechi taya jooluꞌu chamüin jüpüleerua süpüla yapainjatüin tatüma tü paükalüirua jüpüla.
Müleka nnojoruleje eein shia,
nnojotsüje taküjain achiki jümüin.
Aniin taya oꞌunüinjachin jooluꞌu süpüla yapainjatüin tatüma tü paükalüirua jüpüla,
aleꞌejeechi taya jooꞌomüin süpüla tasaajüin jia süpüla chainjanain jia eere taya.
Jütüjaa aaꞌulu eemüinjachire toꞌunüin otta jalapünaainjanain jia süpüla jüntüin chamüin”,
nümataalakalaka Jesús namüin.
Aashajaashi joo Tomás,
wane chi nikirajüinkai Jesús:
—Senyotkalee,
nnojotsü watüjaain aaꞌu eemüinjachire puꞌunüin,
shialeeka watüjaweematüin aaꞌu jalapünaainjanain waya süpüla wantüin chamüin.
Nüsouktakalaka Jesús nümüin:
—Tayakai,
taya chi süntajachikai akajee wayuu nünainmüin Maleiwa,
süka tayain eeꞌiyatüin sümüin tü shiimüinkat nüchikikat Maleiwa süpüla shiiꞌiranajaainjatüin saaꞌin tatüma süpüla eeinjatüin nümaa waneepia.
Chi eꞌraajirakai Maleiwa,
taya tayakai tamüiwa.
Müleka shiimüinreje sünain jiꞌraajüin maꞌi taya,
jiꞌraajüinje chi Tashikai wanaa tamaa.
Je shiasa jooluꞌu,
jiꞌraajeechi chi Tashikai sünainjee tü naaꞌinrüinjatkat taka —nümataalakalaka Jesús nümüin Tomás.
Nüsouktakalaka waneꞌeya,
chi Felipekai anülia:
—Senyotkalee,
müleka piiꞌiyatüle wamüin chi Püshikai,
aneerü waaꞌin sümaa.
Nüsouktakalaka Jesús nümüin:
—Atak,
jaꞌitaichiyalaꞌa kakaliaichin taya jümaa,
nnojoliyüittaꞌaya piꞌraajüin taya.
Chi eekai niꞌrüin taya,
niꞌrüin chi Tashikaꞌiya.
¿Jamaluꞌutkaꞌa pütüma “Piiꞌiyata wamüin chi Püshikai” pümakalaka tamüin?
¿Jamüsü nnojotkaꞌa pünoujain tanain sünain saꞌaniraain takuaippa nümaa chi Tashikai je sünain saꞌaniraain nukuaippa tamaa?
—nümakalaka Jesús nümüin Felipe.
Aashajaashi joo Jesús namüin napüshua:
“Tü pütchi taküjapüꞌükat jümüin,
nnojotsü pütchi neꞌe taleꞌeruꞌujeejatü.
Je tü kasa anasü taaꞌinrapüꞌükat,
tountüin taaꞌinrüin süka saꞌaniraain nukuaippa chi Tashikai tamaa.
Anakaja jünoujüle tü tamakat jümüin sünain saꞌaniraain takuaippa nümaa chi Tashikai je sünain saꞌaniraain nukuaippa tamaa.
Müleka isale shia jüchiki jünoujain,
jünouja shia tamüin sünainjee jiꞌrüin tü kasa anasü taaꞌinrapüꞌükat,
tü nütüjakat apüleerua Maleiwa nümüiwa.
“Shiimüin tü tamakat jümüin:
Chi eekai niꞌitaain naaꞌin sünain anoujaa tanain,
nuunteerü naaꞌinrüin kasa anasü makat aka saaꞌin tü taaꞌinrapüꞌükat juꞌupala.
Je tü naaꞌinreetkat,
alanaꞌaleejeeria sünain anain maꞌi suulialeꞌeya tü taaꞌinrapüꞌükat,
süka toꞌunüinjachin eemüin chi Tashikai.
Je süpüshua tü kasa jüchunteetkat nümüin chi Tashikai saaꞌu tapüshin jia,
taaꞌinreerü shia süpüla nütüjaanüinjachin aaꞌu sünain anashaatain maꞌi nia sütüma tü taaꞌinreetkat jümüin,
tayakai chi Nüchonkai.
Otta süpüshua tü jüchuntakat tamüin tayakai saaꞌu tapüshin jia,
taaꞌinreerü jümüin”,
nümakalaka Jesús namüin na nikirajüinkana.